Abbengheros antigos

Po nos fagher abbéngheros1 isbriju2
fut su biadu 'e onnumannu meu:
nos faghiat s'aradu 'e isciareu,
carru 'e ferula a rodas de oltiju,

boes de cau a corros de foltiju,
giuale 'e toa fatu a totu impreu,
sesuja e loros untos a ozu seu
de fine corrialzu 'e pedde ‘e iju,

s'iscupete 'e decàidu saucu
cun s'ispintore sizidu a sa tupa
po ispingher sas ballas de istupa

chi tzochende ch'essian da su bucu.
Però su nostru mezus imbaucu3
fut sa sonedda cun sa filiupa.

Su vintichimbe 'e Santu Aìne 1975

1Abbéngheros: giocattoli.
2Isbriju: svelto
3Imbaucu: divertimento